*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*24. számú előterjesztés*

Bátaszék Város Önkormányzat Képviselő-testületének 2024. február 14-én

16 órakor megtartandó ülésére

*A szociális alapszolgáltatások intézményi térítési díjainak megállapítása*

|  |
| --- |
| **Előterjesztő:** dr. Bozsolik Róbert polgármester  **Készítette** : Borosné Simon Zsuzsanna intézményvezető    **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  Szociális Bizottság 2024.02.13.  Pénzügyi és Gazdasági Bizottság 2024.02.13. |

**Tisztelt Képviselő-testület!**

Jogszabályi kötelezettségnek eleget téve, az idei évben is szükséges a személyes gondoskodás körébe tartozó szociális alapellátások térítési díjainak (a továbbiakban: intézményi térítési díj) megállapítása.

Utolsó alkalommal a 2023. február 15-ei Képviselő-testületi ülésen a 19/2023.(II.15.) számú önkormányzati határozattal kerültek elfogadásra a Gondozási Központ intézményi térítési díjai.

A szociális igazgatásról és a szociális ellátásokról szóló 1993. évi III. törvény (továbbiakban: Szt.) 92.§ (1) bekezdés értelmében:- „***A személyes gondoskodást nyújtó ellátásokról, azok igénybevételéről, valamint a fizetendő térítési díjakról ……b) ha a fenntartó önkormányzati társulás, akkor a társulási megállapodásban megjelölt székhely szerinti ……..települési önkormányzat a társulási megállapodásban meghatározottak szerint rendeletet alkot.”***

A Gondozási Központot fenntartó társulási megállapodás III. fejezet 3.2 pontja szerint: ***„Az Önkormányzatok megállapodnak abban, hogy az Szt. 92. § (1) bekezdésének b) pontja alapján Bátaszék Város Önkormányzatának Képviselő-testülete alkot rendeletet a Központ tekintetében a személyes gondoskodást nyújtó ellátásokról, azok igénybevételéről, a fizetendő térítési díjakról, valamint hoz határozatot a központi orvosi ügyeleti díjakról azzal, hogy a rendeletet a Társulási Tanács előzetesen véleményezi.”***

Az intézményi térítési díj számításának módját, változatlanul az Szt. 115. § (1) bekezdése határozza meg az alábbiak szerint:

***„115. § (1) Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget***. ***Az intézményi térítési díj év közben egy alkalommal …….. korrigálható. Az intézményi térítési díjat integrált intézmény esetében is szolgáltatásonként ……külön kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.”***

*A fenntartó az intézményi térítési díjat, a jogszabályok alapján kiszámított díjtételnél alacsonyabb összegben is meghatározhatja.*

Mivel az intézményi térítési díjakat szolgáltatásonként állapítjuk meg, ezért meg kell határozni a szociális étkeztetés, ételszállítás, házi segítségnyújtás, nappali ellátás és jelzőrendszeres házi segítségnyújtás szolgáltatási díjait.

A személyes gondoskodást nyújtó szociális ellátások térítési díjáról szóló 29/1993 (II.17.) Kormányrendelet 3.§ (1) bekezdésében foglaltak szerint, ***„az intézményi térítési díjat és a személyi térítési díjat***

***a) étkeztetés esetén ellátási napra,***

***b) házi segítségnyújtás esetén gondozási órára,***

***c) jelzőrendszeres házi segítségnyújtás esetén ellátási napra,***

***d)……………***

***e) nappali ellátás esetén ellátási napra…… vetítve kell meghatározni.”***

Az intézményi térítési díjat és a személyi térítési díjat az 1 és 2 forintos címletű érmék bevonása következtében, a kerekítés szabályairól szóló 2008. évi III. törvény 2. §-ának megfelelő módon, kerekítve kell meghatározni.

A szociális alapszolgáltatások intézményi térítési díjait a települési támogatásról és egyéb szociális ellátásokról szóló 1/2019. (I. 31.) önkormányzati rendelet 1. melléklete tartalmazza.

A jogszabályban foglaltakat figyelembe véve, a Gondozási Központ szolgáltatási egységeinek intézményi térítési díj számításai, a következők:

***Nappali ellátás szolgáltatási díja***

|  |  |  |
| --- | --- | --- |
|  | **2024. év adatai** | **2023. év adatai** |
| 2024. évi tervezett kiadás összesen | 19 365 714 Ft/év | 18 421 700 Ft/év |
| 2024. évi tervezett ellátási napok száma (igénybe vevők száma alapján fő/nap/év) | 7 500 fő/nap/év | 7 620 fő/nap/év |
| *Egy ellátottra vetített számított önköltség 2024. év (Ft/nap)* | *2 582 Ft/nap* | *2 418 Ft/nap* |
| 2024. évi tervezett állami támogatás (Ft/év)  (tervezett igénybe vevők száma 29 fő/év) | 15 217 460 Ft/év | 12 294 260 Ft/év |
| 2024. évi állami támogatás összege egy ellátott után (Ft/fő/év) | 524 740 Ft/fő/év | 423 940 Ft/fő/év |
| 2024. évi ellátási napok száma (nap/év) | 250 nap/év | 249 nap/év |
| 2024*. évben egy ellátottra vetített állami támogatás összege (Ft/fő/nap)* | *2 099 Ft/fő/év* | *1 703 Ft/fő/év* |
| 2024. évi számított intézményi térítési díj összege Ft/nap (a díj ÁFA mentes) | 483 Ft/nap | 715 Ft/nap |
| **Megállapítható 2024. évi intézményi térítési díj összege Ft/nap – kerekített összeg** | **480 Ft/nap** | **715 Ft/nap** |
| **Javasolt 2024. évi intézményi térítési díj (Ft/nap) összege** | **0 Ft/nap** | **0 Ft/nap** |
| 2024*. évi tervezett intézményi működési bevétel (Ft/év)* | *0 Ft/év* | *0 Ft/év* |
| **2024*. évi tervezett önkormányzati hozzájárulás mértéke* (Ft/év)** | ***4 148 254 Ft/év*** | ***6 127 440 Ft/év*** |

*Az idei évben a nappali ellátásban a maximálisan elkérhető intézményi térítési díj összege 480 Ft/napban került kiszámításra.*

A nappali ellátást igénybe vevők nagy többsége egyedül élő, 80 év feletti idős ember, akik alacsony összegű ellátással rendelkeznek. Sokan közülük napi megélhetési gondokkal küzdenek. A megemelkedett közüzemi számlák, valamint az élelmiszer árak folyamatos emelkedése miatt, a gyógyszereik kiváltása is nehézséget okoz számukra. Több ellátott bentlakásos szociális intézményi elhelyezésre vár. A hosszú várólisták miatt, átmeneti lehetőségként is tekintenek a nappali ellátási formára. A gondozó segíti az idősek ügyintézéseit, bevásárol, ellenőrzi a vércukor, vérnyomás értékeiket, kapcsolatot tart a háziorvosokkal, részt vesz a gyógyszeradagolásban. A hozzánk rendszeresen bejáró és napközben bent tartózkodó idősek jellemzően egyedül élnek, hozzátartozóik napközben dolgoznak vagy távol laknak. A gondozási feladatok mellé, közösségépítő szerep is társul. Sokaknak a Klubban való tartózkodás, az egyetlen társas közeg, ahol meg tudja osztani problémáit, örömeit. Heti, illetve havi programokkal igyekszünk hasznos, az idősek egészségét, mentális jólétét szolgáló elfoglaltságot kínálni számukra. Azok számára, akik nem tudnak bejönni a Klubba, lehetőséget biztosítunk a gépjárművel való be- és hazaszállításra

A szolgáltatás nyújtására, jelenleg 44 fővel van megállapodása intézményünknek.

**Javasoljuk, hogy a nappali ellátás igénybevétele a továbbiakban is térítésmentes maradjon, valamint a nappali ellátásban a** **személyes ruházat tisztántartásának a díja, a továbbra is a házi segítségnyújtás óradíjával egyezzen meg, melynek jelenlegi összege 550 Ft/óra.**

***Étkeztetés díja (szállítás nélkül)***

|  |  |  |
| --- | --- | --- |
|  | **2024. év adatai** | **2023. év adatai** |
| 2024. évi tervezett kiadás összesen | 41 441 857 Ft/év | 44 600 400 Ft/év |
| 2024. évi tervezett ellátási napok száma (nap/év) | 19 691 nap/év | 27 029 nap/év |
| 2024*. évi egy napra vetített számított önköltség (Ft/nap)* | *2 105 Ft/nap* | *1 650 Ft/nap* |
| 2024. évi állami támogatás összege egy ellátott után (Ft/fő/év) | 84 860 Ft/fő/év | 73 810 Ft/fő/év |
| 2024. évre tervezett állami támogatás (Ft/év)  (2024. évre tervezett igénybe vevők száma 77 fő/év) | 6 534 220 Ft/év | 7 011 950 Ft/év  (95 fő) |
| 2024. évi étkezési napok száma (nap/év) | 250 nap/év | 249 nap/év |
| 2024*. évi egy napra vetített állami támogatás összege (Ft/nap)* | *339 Ft/nap* | *296 Ft/nap* |
| 2024. évi számított intézményi térítési díj nettó összege, szállítási díj nélkül (Ft/nap) | 1 765 Ft/nap | 1 354 Ft/nap |
| 2024. évi számított intézményi térítési díj ÁFA-val növelt összege, (Ft/nap) szállítási díj nélkül | 2 242 Ft/nap | 1 719 Ft/nap |
| **Megállapítható 2024. évi intézményi térítési díj (Ft/nap) ÁFA-val növelt kerekített összege, szállítási díj nélkül** | 2 240 Ft/nap | 1 720 Ft/nap |
| **Javasolt 2024. évi intézményi térítési díj (Ft/nap) ÁFA-val növelt összege, szállítási díj nélkül** | **1 145 Ft/nap** | **1 145 Ft/nap** |
| 2024*. évi tervezett intézményi működési bevétel (Ft/év)* | *15 000 000 Ft/év* | *19 000 000 Ft/év* |
| 2024*. évi tervezett állami támogatás (Ft/év)* | *6 534 220 Ft/év* | *7 011 950 Ft/év* |
| 2024*. évi tervezett önkormányzati hozzájárulás mértéke (Ft/év)* | *19 907 637 Ft/év* | *18 588 450 Ft/év* |

*Az idei évben az étkeztetésben a maximálisan elkérhető intézményi térítési díj bruttó 2 240 Ft/napban került kiszámításra.*

2022.08.01-től az étkeztetés intézményi térítési díja bruttó 1 145 Ft/nap (902 Ft+ÁFA) díjban került meghatározásra. (78 %-os emelés történt a fenti időponttól.)

2022-ben 118 volt a dokumentált napi adagszám a szolgáltatásban, ami az idei évre átlagosan 77 adag/napra csökkent.

Az áremelés óta egyre többen szűntetik meg a szolgáltatás igénybevételét az étel minősége, mennyisége és a megemelt árra való hivatkozással. Többen kérik a szolgáltatás szüneteltetését. A jogszabály értelmében, amennyiben 3 hónap elteltével nem történik igénybevétel, akkor a szolgáltatást meg kell szüntetni. Az igénybe vevők egy része úgy próbál spórolni, hogy nem kér a hét minden napján ebédet. Általában hétfői és pénteki napokon esik vissza még jobban az adagszám.

A jogszabályi előírás alapján, az étkeztetés esetén az igénybe vevők jövedelmének a 30%-a kérhető el személyi térítési díjként.

2 fő rászorultsági alapon térítésmentesen veszi igénybe a szolgáltatást, mivel nem rendelkezik jövedelemmel.

A szolgáltatást igénybe vevők között vannak alacsony jövedelemmel rendelkezők, ezért ők nem tudják megfizetni a maximális térítési díjat. Jelenleg 26 főnél nem tudjuk elkérni a teljes díjat. Az ő esetükben a jövedelem nagyságrendjét figyelembe véve, csökkentett összegben kerül megállapításra részükre a személyi térítési díj. A fennmaradó összeget a fenntartó egészíti ki.

A drasztikus térítési díj emelkedést követően, csaknem az ellátottak felét elvesztettük.

2022.10.01-től bruttó 1 241 +ÁFA Ft/adag áron vásároltuk az ételt, amit bruttó 902 + ÁFA Ft/adag áron tudunk az ellátottak részére biztosítani, amennyiben a maximális intézményi térítési díjat meg tudták fizetni.

2024.01.01-től a vásárolt élelmezés esetében emelés történt. Jelenleg 1 360 + ÁFA Ft/adag áron tudjuk megvásárolni az ételt. A tavalyi évben nem történt emelés az intézményi térítési díjaknál, ezért változatlan áron, 902 + ÁFA összegben fizetik meg az ellátottak a maximális térítési díjat.

Az infláció mértékének a növekedése, egyre nagyobb anyagi terhet ró az idősekre. A nyugdíjszerű ellátáson kívül nincs más bevételük, koruk és egészségi állapotukból adódóan más jövedelemszerzésre nincs lehetőségük. A rezsi megfizetése után, sokuknál gondot okoz a napi megélhetés. Többen rászorulnak a házi segítségnyújtás szolgáltatásának igénybe vételére, mivel nincs olyan családtag, aki segíteni tudja a napi szükségleteik elvégzését. (27 fő). Egyre jobban csökken a családok és az idősek teherbíró képessége, ezért lemondanak a fizetős szolgáltatások igénybe vételéről.

A fenti táblázatból látható, hogy az étkeztetés intézményi térítési díját, - az állami támogatás, az intézményi térítési díjbevétel, valamint az önköltség figyelembevételével – maximum bruttó 2 240 Ft/nap összegben lehet megállapítani. Azonban ez olyan magas díjtétel, melynek megfizetése problémát jelentene az igénybe vevők számára.

A 2022-es évi díjemelés megállapításakor (78 % emelés történt) a fenntartó azt az irányvonalat követte, hogy közelítsen egymáshoz az intézményi térítési díj és a vásárolt élelmezés nettó beszerzési ára, csökkentve ezzel az évről-évre egyre magasabb fenntartói hozzájárulás költségét.

A fenti számadatokból látható, hogy nyílik az olló a vásárolt élelmezés és az intézményi térítési díj bevétel viszonylatában, ezért a fenntartónak nő a szolgáltatás működtetéséhez szükséges hozzájárulása, annak ellenére, hogy csökken az igénybe vevők száma. Valamennyi szolgáltatás kiadási költségének meghatározásánál, - a belső ellenőr javaslatára - bérarányosítást végeztünk az ellátotti létszám alapján, valamint a tervezéskor az idei évi emelt összegekkel számoltunk. (bérek, vásárolt élelmezés, étel szállítás)

A bevételek tekintetében, az ellátotti létszám csökkenésével, az állami támogatás mértéke, valamint a térítési díj bevételének összege is csökkent.

Elérhető a városban olyan étkezési lehetőség, melynek napi költsége (bruttó 1 550 Ft/adag, díjmentes házhoz szállítással) alacsonyabb, mint az intézményi beszerzési ár ( bruttó 1 727 Ft/adag). Egy esetleges újabb áremelés esetén feltételezhető, hogy az ellátottak egy része a jobb minőségű és hasonló díjazású szolgáltatót fogja választani.

Amennyiben lehetőséget lát a fenntartó arra, hogy az idei évben a szolgáltatás működéséhez szükséges kiegészítő támogatást biztosítani tudja, a fent leírtakat figyelembe véve, nem javasoljuk az intézményi térítési díj emelését.

**Az étkeztetés intézményi térítési díját továbbra is változtatás nélkül kerekített bruttó 1 145 Ft/nap (902 Ft + 27%ÁFA) díjban javasoljuk meghatározni.**

***Étkeztetés szállítási díja***

|  |  |  |
| --- | --- | --- |
|  | **2024. év adatai** | **2023. év adatai** |
| 2024. évi tervezett kiadás összesen (nettó Ft/év) | 5 895 000 Ft | 5 819 000 Ft/év |
| 2024. évi tervezett ellátási napok száma (nap/év) | 15 674 nap/év | 22 027 nap/év |
| 2024*. évi egy napra vetített számított önköltség (Ft/nap)* | *376 Ft/nap* | *264 Ft/nap* |
| 2024. évre tervezett állami támogatás (Ft/év) | - | - |
| 2024. évi számított intézményi térítési díj összege (Ft/nap) (ÁFA mentes a díj) | 376 Ft/nap | 264 Ft/nap |
| **Megállapítható 2024. évi intézményi térítési díj (Ft/nap) ÁFA-val növelt összeg** | 478 Ft/nap | 335 Ft/nap |
| **Megállapítható 2024. évi intézményi térítési díj (Ft/nap) ÁFA-val növelt kerekített összeg** | **480 Ft/nap** | **335 Ft/nap** |
| **Javasolt 2024. évi intézményi térítési díj (Ft/nap)** | **50 Ft/nap** | **50 Ft/nap** |
| *Tervezett intézményi működési bevétel (Ft/év)* | 400 000 Ft/év | 400 000 Ft/év |
| 2024*. évi tervezett állami támogatás (Ft/év)* | *- Ft/év* | *- Ft/év* |
| 2024*. évi tervezett önkormányzati hozzájárulás mértéke (Ft/év)* | *5 495 000 Ft/év* | *5 419 000 Ft/év* |

*Az idei évben az étkeztetésben az étel szállítási díjára a maximálisan elkérhető intézményi térítési díj bruttó 480 Ft/napban került kiszámításra.*

Az étkezés szolgáltatását igénybe vevők 90%-a, egészségi állapotukból adódóan - csatolva a házi orvosi javaslatot - szállítással kéri az ellátást. Házaspárok esetében (egy cím több éthordó), egy igénybe vevőtől kérhető szállítási díj. Egyes ellátottak esetében pedig nem tudjuk elkérni a szállítási díjat, alacsony jövedelmük, illetve a jogszabályi korlátok miatt.

**Az előző évhez hasonlóan javasoljuk az étel szállítási díját továbbra is 50 Ft/napban meghatározni.**

***Jelzőrendszeres házi segítségnyújtás***

|  |  |  |
| --- | --- | --- |
|  | **2024. év adatai** | **2023. év adatai** |
| 2024. évi tervezett kiadás összesen (Ft/év) | 5 054 357 Ft/év | 4 420 500 Ft/év |
| 2024. évi tervezett ellátási napok száma (nap/év) | 21 900 nap/év | 21 900 nap/év |
| 2024. évben egy ellátási napra vetített számított önköltség (Ft/nap) | *231 Ft/nap* | *202 Ft/nap* |
| 2024. évi egy főre jutó állami támogatás összege (Ft/fő/év) | 32 523 Ft/fő/év | 32 523 Ft/fő/év |
| JHSNY keretében ellátott személyek 2024. évi tervezett állami támogatása (2024. évi tervezett ellátotti létszám 60 fő/év) | 1 951 400 Ft/év | 1 951 400 Ft/év |
| 2024. évi tervezett ellátási napok száma | 21 900 nap/év | 21 900 nap/év |
| *Egy ellátási napra vetített állami támogatás összege (Ft/év)* | *89 Ft/nap* | *89 Ft/nap* |
| 2024. évi számított intézményi térítési díj összege (Ft/nap) (az ellátás napi díja ÁFA mentes.) | 142 Ft/nap | 113 Ft/nap |
| **2024. évi intézményi térítési díj összege (Ft/nap) - kerekített összeg** | **140 Ft/nap** | **115 Ft/nap** |
| **Javasolt 2024. évi intézményi térítési díj (Ft/nap) összege** | **0 Ft/nap** | **0 Ft/nap** |
| 2024*. évi tervezett állami támogatás (Ft/év)* | 1 951 400 Ft/év | 1 951 400 Ft/év |
| 2024*. évi tervezett önkormányzati hozzájárulás (Ft/év)* | *2 844 100 Ft/év* | *2 469 100 Ft/év* |

*Az idei évben a jelzőrendszeres házi segítségnyújtásban a maximálisan elkérhető intézményi térítési díj összege 140 Ft/napban került kiszámításra.*

Jelenleg a rendszer 60 készülékkel üzemel. A fenntartó számára a jelzőrendszeres házi segítségnyújtás működtetése nem kötelezően ellátandó feladat, a város plusz szolgáltatásként biztosítja ezt a lakosság részére.

A szolgáltatásban lévő igénybe vevők nagy része 80 év feletti, egyedülálló, akik számára biztonságot jelent a szolgáltatás igénybevétele. Az igénybe vevők nagy része alacsony nyugdíjjal rendelkezik.

Az a tapasztalatunk, hogy a gondosóra program elterjedése mellett is igény mutatkozik a szolgáltatásra, mivel egyszerűbb az ellátottak számára a készülék használata és nagyobb biztonságérzet számukra az, hogy 30 percen belül a gondozó személyesen a helyszínre érkezik, hogy megtegye a szükséges intézkedéseket.

A tavalyi évben 77 fő szociálisan rászorult személynek biztosítottuk a szolgáltatást.

**Kérnénk, hogy az előző évekhez hasonlóan, a jelzőrendszeres házi segítségnyújtás szolgáltatást továbbra is térítésmentesen biztosítsa a fenntartó az ellátottak számára.**

**Házi segítségnyújtás**

**2023.**

|  |  |  |  |
| --- | --- | --- | --- |
|  | **2023. évi személyi gondozás** | **2023. évi szociális segítés** | **2023. évi mentális gondozás** |
| 2023. évi tervezett kiadás összesen (Ft/év) | 43 100 647 Ft/év | 264 184 Ft/év | 15 944 469 Ft/év |
| 2023. évi tervezett gondozási órák száma (óra/év) | 13 378 óra/év | 82 óra/év | 4 949 óra/év |
| 2023. évi egy gondozási órára vetített számított önköltség (Ft/óra) | 3 222 Ft/óra | 3 222 Ft/év | 3 222 Ft/év |
| 2023. évi tervezett állami támogatás egy főre (Ft/év) | 602 080 Ft/év | 0 Ft/év | 602 080 Ft/év |
| 2023. évi tervezett ellátotti létszám (fő/év) | 52 fő/év | 0 | 19 fő/év |
| 2023. évi tervezett állami támogatás összege (Ft/év) | 31 308 160 Ft/év | 0 | 11 439 520 Ft/év |
| 2023. évi tervezett gondozási órák száma (óra/év) | 13 378 óra/év | 82 óra/év | 4 949 óra/év |
| Egy gondozási órára vetített állami támogatás összege (Ft/óra) | 2 340 Ft/óra | 0 Ft/óra | 2 311 Ft/óra |
| 2023. évi számított intézményi térítési díj összege (Ft/óra) (*az óradíj ÁFA mentes)* | 882 Ft/óra | 3 222 Ft/óra | 911 Ft/óra |
| **2023. évi intézményi térítési díj összege (Ft/óra) kerekített összeg** | **880 Ft/óra** | **3 220 Ft/óra** | **910 Ft/óra** |
| **Javasolt 2023. évi intézményi térítési díj (Ft/óra) összege** | **550 Ft/óra** | **550 Ft/óra** | **0 Ft/óra** |
| 2023*. évi tervezett intézményi bevételek (Ft/év)* | *2 900 000Ft/év* | *0 Ft/év* | *0 Ft/év* |
| 2023*. évi tervezett állami támogatás Ft/év* | *31 064 739 Ft/év* | *0 Ft/év* | *11 682 941 Ft/év* |
| 2023*. évi tervezett önkormányzati hozzájárulás (Ft/év) mértéke* | *9 135 908 Ft/év* | *264 184 Ft/év* | *4 261 528 Ft/év* |

**2024.**

|  |  |  |  |
| --- | --- | --- | --- |
|  | **2024. évi személyi gondozás** | **2024. évi szociális segítés** | **2024. évi mentális gondozás** |
| 2024. évi tervezett kiadás összesen (Ft/év) | 50 116 836 Ft/év | 51 897 Ft/év | 23 293 910 Ft/év |
| 2024. évi tervezett gondozási órák száma (óra/év) | 12 554 óra/év | 13 óra/év | 5 835 óra/év |
| 2024. évi egy gondozási órára vetített számított önköltség (Ft/óra) | 3 992 Ft /óra | 3 992 Ft/év | 3 992 Ft/év |
| 2024. évi tervezett állami támogatás egy főre (Ft/év) | 783 310 Ft/év | 0 Ft/év | 783 310 Ft/év |
| 2024. évi tervezett ellátotti létszám (fő/év) | 52 fő/év | 0 | 19 fő/év |
| 2024. évi tervezett állami támogatás összege (Ft/év) | 40 732 120 Ft/év | 0 | 14 882 890 Ft/év |
| 2024. évi tervezett gondozási órák száma (óra/év) | 12 554 óra/év | 13 óra/év | 5 835 óra/év |
| Egy gondozási órára vetített állami támogatás összege (Ft/óra) | 3 245 Ft/óra | 0 Ft/óra | 2 551 Ft/óra |
| 2024. évi számított intézményi térítési díj összege (Ft/óra) (*az óradíj ÁFA mentes)* | 748 Ft/óra | 3 992 Ft/óra | 1 441 Ft/óra |
| **2024. évi intézményi térítési díj összege (Ft/óra) kerekített összeg** | **750 Ft/óra** | **3 990 Ft/óra** | **1 440 Ft/óra** |
| **Javasolt 2024. évi intézményi térítési díj (Ft/óra) összege** | **550 Ft/óra** | **550 Ft/óra** | **0 Ft/óra** |
| 2024*. évi tervezett intézményi bevételek (Ft/év)* | *2 800 000 Ft/év* | *0 Ft/év* | *0 Ft/év* |
| 2024*. évi tervezett állami támogatás Ft/év* | *40 732 120 Ft/év* | *0 Ft/év* | *14 882 890 Ft/év* |
| 2024*. évi tervezett önkormányzati hozzájárulás (Ft/év) mértéke* | *6 584 716 Ft/év* | *51 897 Ft/év* | *8 411 020 Ft/év* |

*Az idei évben a házi segítségnyújtásban a személyi gondozásban 750 Ft/óra, míg a szociális segítésben 3 990 Ft/óra, a mentális gondozásban 1 440 Ft/óra a maximálisan elkérhető intézményi térítési díj összege****.***

Az elmúlt években nem emelkedett a házi segítségnyújtás intézményi térítési díja. Egyre nő azoknak az idős és beteg embereknek a száma, akik nem tudják megfizetni a bentlakásos intézményi ellátást, vagy a hosszú váró lista miatt, nem tudnak bekerülni idős otthonba. A hozzátartozók nem tudják a napi szintű gondoskodást biztosítani számukra, ezért jellemzően ők azok, akik rendkívüli módon rászorulnak a házi segítségnyújtásra. Bár fizetős a szolgáltatás mégis az összes igénybevétel 100 %-a személyes gondozási feladatokban nyilvánul meg. Bátaszéken jelenleg az 5 gondozó, 39 ellátottról gondoskodik. A tavalyi év folyamán, további 28 fővel voltunk szerződéses viszonyban, döntő többségük elhalálozás, míg kisebb részük idősotthoni elhelyezés miatt került ki az ellátásból.

Naponta átlagban 35 idősről gondoskodunk házi segítségnyújtás keretében Bátaszéken.

A szolgáltatásba bekerülők egészségi és fizikális állapota romlik, egyre több az ágyhoz kötött ellátott.

**Javasoljuk, hogy továbbra is a személyi gondozás esetében az 550 Ft/óra, a szociális segítés esetében az 550 Ft /óra, míg a mentális gondozás esetében a térítésmentes díjtételek elfogadását.**

**A települési támogatásról és egyéb szociális ellátásokról szóló 1/2019. (I.31.) önkormányzati rendelet 1. sz. mellékletében foglalt intézményi térítési díjak összegét, a nappali ellátás, személyes ruházat tisztántartása szolgáltatás, jelzőrendszeres házi segítségnyújtás, házi segítségnyújtás – szociális segítés, személyi gondozás és mentális gondozás - valamint az étkeztetés és ételszállítás szolgáltatás díjait a jelenleg hatályban lévő díjtétel összegében javasoljuk meghatározni.**

Az anyagban szereplő táblázatok utolsó soraiból kitűnik, hogy valamennyi feladatellátás működéséhez szükséges a fenntartó hozzájárulása, mivel az intézményi térítési díjbevételek, valamint az állami támogatások nem fedezik a feladatellátások kiadási tételeit. Mivel az állami támogatások összege csekély mértékben növekedett, a kiadási oldallal ellentétben, ezért a fenntartónak évről-évre több plusz költséget jelent a szolgáltatások működtetése.

**A fenntartónak a 2024-es évben a szolgáltatások biztonságos működtetéséhez, összesen 47 442 624 forint hozzájárulást szükséges biztosítani, míg a 2023-as évben ez az összeg 46 265 610 forint volt.**

A működéshez szükséges különbözeti költséget a társult önkormányzatok befizetései fedezik. A társulásban résztvevő önkormányzatok azon alapszolgáltatásokra fizetnek hozzájárulást, melyeket igénybe vesznek.

**A fentiekre tekintettel javasoljuk az alábbi határozati javaslat elfogadását:**

**H a t á r o z a t i j a v a s l a t:**

**a szociális alapszolgáltatások intézményi térítési díjának 2024. évi megállapítására**

Bátaszék Város Önkormányzatának Képviselő-testülete

1. a Gondozási Központ szolgáltatási egységeinek 2024. évi intézményi térítési díj számításait tudomásul veszi,
2. a települési támogatásról és az egyéb szociális ellátásokról szóló 1/2019. (I.31.) önkormányzati rendelet1. mellékletében meghatározott szociális alapszolgáltatások intézményi térítési díjait nem módosítja.

*Határidő:* 2024. február 23.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* Gondozási Központ

BátaszékiKÖH pénzügyi iroda

irattár